b'\n_START_ARTICLE_\nTullgarni loss\n_START_PARAGRAPH_\nTullgarni palee (rootsi keeles Tullgarns slott) on Rootsi kuninglik suveresidents, mis asub S\xc3\xb6dert\xc3\xa4lje vallas Stockholmist l\xc3\xb5unas Trosa saarestikus H\xc3\xa4ggn\xc3\xa4svikeni lahe kaldal. 1720. aastal ehitatud palee sisekujundust peetakse parimaks Rootsis. _NEWLINE_1719. aastal lammutati senine renessanssloss ning arhitekt Joseph Gabriel Destain projekteeris praeguse palee, mis valmis 1720. aastal. Merele avatud aed valmis 1820ndail ja selle loomisel v\xc3\xb5eti eeskujuks Stockholmi kuningalossi taga olev aed. _NEWLINE_1772. aastal l\xc3\xa4ks palee kuningakoja omandusse ning see anti hertsog Fredrik Adolfile, kuningas Gustav III noorimale vennale. Tema ajal uuendati paleed uusklassitsistlikus stiilis, hoone tiibadele ehitati teine korrus ning kogu lossile pandi peale Itaalia stiilis madal katus. Sisekujundate hulgas olid n\xc3\xa4iteks Louis Masreliez, Jean Baptiste Masreliez, Per Ljung ja Ernst Philip Thoman. Fredrik Adolfi ajal tehtud sisekujundus on suures osas p\xc3\xbcsinud puutumatuna t\xc3\xa4nini._NEWLINE_1881. aastal l\xc3\xa4ks palee Gustav V (tollal kroonprints) ja kuninganna Victoria omandusse, kes koos tegid palees mitmeid muudatusi. Peahoone muudeti \xc3\xb5dusaks suvekoduks ning sisekujundusse lisati Hollandi-elemente (Victoria p\xc3\xa4ritolumaa j\xc3\xa4rgi).'